Document ID: 32008R0465

KOMISJONI MÄÄRUS (EÜ) nr 465/2008,
28. mai 2008,
millega kehtestatakse vastavalt nõukogu määrusele (EMÜ) nr 793/93 importijatele ja tootjatele katsetamise ja teabe esitamise nõue seoses teatavate ainetega, mis võivad olla püsivad, bioakumuleeruvad ja toksilised ning mis on nimetatud Euroopa kaubanduslike keemiliste ainete loetelus
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. märtsi 1993. aasta määrust (EMÜ) nr 793/93 olemasolevate ainete ohtlikkuse hindamise ja kontrolli kohta, (1) eriti selle artikli 12 lõiget 2,
ning arvestades järgmist:
(1)
Euroopa kaubanduslike keemiliste ainete loetelus (2) olevate teatavate ainete tootjatelt ja importijatelt võib nõuda täiendava olemasoleva teabe esitamist ning/või aine katsetamist, kui on kaalukad põhjused oletada, et mõni aine kujutab endast tõsist ohtu inimesele või keskkonnale. Sellist ohtu võivad endast kujutada püsivad, bioakumuleeruvad ja toksilised ained.
(2)
Seepärast tuleks asjaomaseid tootjaid ja importijaid kohustada andma komisjonile olemasolevat teavet kõnealuste ainete kohta.
(3)
Asjaomastel tootjatel ja importijatel peaks olema ka kohustus katsetada kõnealuseid aineid, koostada katsete aruanne ning edastada see koos katsete tulemustega komisjonile.
(4)
Käesolevas määruses sätestatud meetmed on kooskõlas määruse (EMÜ) nr 793/93 artikli 15 kohaselt asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Euroopa kaubanduslike keemiliste ainete loetelus nimetatud ja käesoleva määruse lisas esitatud ühe või mitme püsiva, bioakumuleeruva ja toksilise aine tootjad ja importijad esitavad komisjonile lisas kindlaksmääratud teabe lisas ettenähtud tähtaja jooksul ning teostavad kooskõlas lisas täpsustatud protokollidega iga sellise aine suhtes lisas nimetatud katsed.
Samuti esitavad nad komisjonile lisas ettenähtud tähtaja jooksul iga katse aruande koos katse tulemustega.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 28. mai 2008

Labels: 1
20
7
0
12